ვილჰელმ II (გერმანიაშ იმპერია)

ვილჰელმ II (ფრიდრიხ ვილჰელმ ვიქტორ ალბერტი, გერმ. Wilhelm II, დ. 27 ღურთუთა, 1859 — ღ. 4 მანგი, 1941) — გერმანიაშ ეკონია იმპერატორი დო პრუსიაშ ეკონია მაფა 1888-1918 წანეფს, ჰოჰენცოლერნეფიშ დინასტიაშ წჷმმარინაფალი. რდჷ ფრიდრიხ III-შ დო თიში ალმასქუ ვიქტორია ბრიტანალიშ ქომოლსქუა. ხვისტაშა ეშართჷ მუამუშიშ ღურაშ უკულ.

ახალნორდი ვილჰელმ II-ქ 1890 წანაშ მელახის გეგნარინუ კანცლერი ბისმარკი დო მუქ ქიდიჭყჷ სახენწჷფოშ მართუალა ართპიჯურო. ვილჰელმიშ "ახალი კურსიშ" პოლიტიკაშ შედეგო გერმანიაქ გინირთჷ მოსოფელიშ ართ-ართი უნძალიერაში იმპერიათ. ვილჰელმიშ მართუალაშ ბორჯის, გედიდჷ გერმანიაშ იმპერიაქ, თიქ მიპალუ ახალი ტერიტორიეფი ჩინეთის დო რჩქალი ოკიანეს (ცზიაო-ჩჟოუ, ოორუე მარიანაშ კოკეფი, კაროლინაშ კოკეფი). გევითარჷ ინდუსტრიაქ დო გერმანიაქ გინირთჷ მანუფაქტურაშ მაწარმებელი უდუდაში ქიანათ ევროპას. გენძალიერჷ ფლოტიქ დო აკოანჯარაფილი ნძალეფქ. გიფაჩჷ მენცარული ინოვაციეფქ. გერმანიაქ მიოჭირინუ შანულამი ეკონომიკური პროგრესის. მარა ვილჰელმი ვეხასიათებუდჷ პოლიტიკური ნიჭით დო თინა ვაურჩქილედჷ მუში ელმაჩამალეფს, მინისტრეფს დო ფშხირას აკეთენდჷ გლახა დო ქიანაშო პოლიტიკურო დუმაზიანაფალი განცხადებეფს. ჸათეშ გეშათ ვილჰელმიქ გაუფრაშჷ გერმანიაშ ურთიართალა შხვა სახენწიფოეფიწკჷმა. აგრესიული პოლიტიკაშ შედეგო, გერმანიას მორსხუეეფო ქასქიდჷ ხვალე დაღარი სახენწჷფოეფქ, სამანგათ ავსტრია-უნგრეთიქ დო აკმაციმუ ოსმალეთიშ იმპერიაქ.

მაართა მოსოფელიშ ლჷმას გერმანიაშ მარცხიშ უკულ, რევოლუციური პროცესეფით ვილჰელმ II გეგნარინეს. ვილჰელმიშ გინორნათ გესურჷ გერმანიაშ იმპერიაქ დო ჰოჰენცოლერნეფიშ დახე 300 წანიანი მართუალაქ პრუსიას. გიჭყჷ დემოკრატიული, მარა ნაკლებო სტაბილური ვაიმარიშ რესპუბლიკაქ. ვილჰელმიქ ოცხოვრებშა ნიდერლანდეფშა მიდართჷ, სოდეთ დოღურჷ 1941 წანაშ 4 მანგის, 82 წანერქ.

ლიტერატურა
 Clark, Christopher M. Kaiser Wilhelm II (2000).
 Van der Kiste, John. Kaiser Wilhelm II: Germany's Last Emperor, Sutton Publishing, 1999.

კატეგორია:გერმანიაშ იმპერატორეფი
კატეგორია:პრუსიაშ მაფეფი
კატეგორია:ჰოჰენცოლერნეფი